Euroopan yhteisöjen ja niiden jäsenvaltioiden sekä Slovakian tasavallan assosiaationeuvoston päätös N:o 3/98, tehty 4 päivänä marraskuuta 1998, Slovakian tasavallan osallistumista yhteisön pienten ja keskisuurten yritysten hyväksi toteutettavaan ohjelmaan koskevista ehdoista ja edellytyksistä



Virallinen lehti nro L 035 , 09/02/1999 s. 0039 - 0041



Euroopan yhteisöjen ja niiden jäsenvaltioiden sekä Slovakian tasavallan ASSOSIAATIONEUVOSTON PÄÄTÖS N:o 3/98, tehty 4 päivänä marraskuuta 1998, Slovakian tasavallan osallistumista yhteisön pienten ja keskisuurten yritysten hyväksi toteutettavaan ohjelmaan koskevista ehdoista ja edellytyksistä (1999/115/EY) ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Slovakian tasavallan välisestä assosiaatiosta tehdyn Eurooppa-sopimuksen (1), ottaa huomioon Euroopan yhteisöjen ja niiden jäsenvaltioiden sekä Slovakian tasavallan välisestä assosiaatiosta tehdyn Eurooppa-sopimuksen lisäpöytäkirjan (2), joka koskee Slovakian tasavallan osallistumista yhteisön ohjelmiin, ja erityisesti sen 1 ja 2 artiklan, sekä katsoo, että mainitun lisäpöytäkirjan 1 artiklan mukaisesti Slovakian tasavalta voi osallistua yhteisön puiteohjelmiin, erityisohjelmiin, hankkeisiin ja muihin yhteisön toimiin erityisesti pienten ja keskisuurten yritysten hyväksi, ja mainitun lisäpöytäkirjan 2 artiklan mukaisesti assosiaationeuvosto päättää ehdoista ja edellytyksistä, jotka koskevat Slovakian tasavallan osallistumista 1 artiklassa tarkoitettuun toimintaan, ON PÄÄTTÄNYT SEURAAVAA: 1 artikla Slovakian tasavalta osallistuu kolmanteen monivuotiseen ohjelmaan pienten ja keskisuurten yritysten (pk-yritysten) hyväksi Euroopan unionissa (1997-2000) tämän päätöksen erottamattoman osan muodostavissa liitteissä I ja II olevien ehtojen ja edellytysten mukaisesti. 2 artikla Tätä päätöstä sovelletaan ohjelman keston ajan. 3 artikla Tämä päätös tulee voimaan sen hyväksymistä seuraavan kuukauden ensimmäisenä päivänä. Tehty Brysselissä 4 päivänä marraskuuta 1998. Assosiaationeuvoston puolesta E. KUKAN Puheenjohtaja (1) EYVL L 359, 31.12.1994, s. 2. (2) EYVL L 115, 9.5.1996, s. 43. LIITE I SLOVAKIAN TASAVALLAN OSALLISTUMISTA KOLMANTEEN MONIVUOTISEEN (1997-2000) PIENTEN JA KESKISUURTEN YRITYSTEN HYVÄKSI EUROOPAN UNIONISSA TOTEUTETTAVAAN OHJELMAAN KOSKEVAT EHDOT JA EDELLYTYKSET 1. Slovakian tasavalta osallistuu kaikkiin kolmannen monivuotisen (1997-2000) pienten ja keskisuurten yritysten (pk-yritysten) hyväksi Euroopan unionissa toteutettavan ohjelman, jäljempänä `ohjelma`, toimintoihin, paitsi kaupan jakeluportaaseen, 9 päivänä joulukuuta 1996 tehdyssä neuvoston päätöksessä 97/15/EY kolmannesta monivuotisesta ohjelmasta pienten ja keskisuurten yritysten (pk-yritysten) hyväksi (1997-2000) Euroopan unionissa (1) ja erityisesti sen 7 artiklan 1 kohdassa vahvistettujen tavoitteiden, perusteiden, menettelyjen ja määräaikojen mukaisesti, jollei tässä päätöksessä toisin säädetä. 2. Osallistumisedellytykset täyttävien Slovakian tasavallan laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin. 3. Slovakian tasavallan ehdottamiin monikansallisiin hankkeisiin ja toimiin on ohjelman yhteisöllisen ulottuvuuden varmistamiseksi tarpeen mukaan otettava vähimmäismäärä kumppaneita yhteisön jäsenvaltioista. Tästä vähimmäismäärästä päätetään ohjelman toteuttamisen yhteydessä ottaen huomioon eri toimien luonne, yksittäisten hankkeiden osanottajien määrä ja ohjelmaan osallistuvien maiden määrä. 4. Slovakian tasavalta maksaa vuosittain Euroopan yhteisöjen yleiseen talousarvioon rahoitusosuuden, jolla katetaan sen ohjelmaan osallistumisesta aiheutuvat kustannukset (katso liite II). Assosiaatiokomitea voi tarvittaessa mukauttaa tätä rahoitusosuutta. 5. Yhteisön jäsenvaltiot ja Slovakian tasavalta tekevät olemassa olevien säädösten rajoissa kaikkensa helpottaakseen edellytykset täyttävien henkilöiden vapaata liikkuvuutta ja oleskelua Slovakian tasavallassa ja yhteisön jäsenvaltioissa tämän päätöksen soveltamisalaan kuuluvaan toimintaan osallistumiseksi. 6. Slovakian tasavalta ja Euroopan yhteisöjen komissio arvioivat kumppanuuden perusteella jatkuvasti Slovakian tasavallan osallistumista ohjelmaan, sanotun kuitenkaan rajoittamatta komission ja yhteisön tilintarkastustuomioistuimen sellaisten tehtävien hoitoa, jotka koskevat ohjelman arviointia kolmannesta monivuotisesta (1997-2000) ohjelmasta pienten ja keskisuurten yritysten (pk-yritysten) hyväksi Euroopan unionissa tehdyn päätöksen 6 artiklan nojalla. Slovakian tasavalta toimittaa tarvittavat kertomukset komissiolle ja osallistuu yhteisön siinä yhteydessä määräämiin muihin erityistoimiin. 7. Slovakian tasavalta kutsutaan ennen ohjelmakomitean säännöllisiä kokouksia pidettäviin koordinaatiokokouksiin minkä tahansa sellaisen kysymyksen johdosta, joka koskee tämän päätöksen täytäntöönpanoa, sanotun kuitenkaan rajoittamatta kolmannesta monivuotisesta ohjelmasta pienten ja keskisuurten yritysten (pk-yritysten) hyväksi Euroopan unionissa tehdyn päätöksen 4 artiklassa tarkoitettuja menettelyjä. Komissio ilmoittaa Slovakian tasavallalle kyseisten säännöllisten kokousten tuloksista. 8. Hakemusmenettelyssä, sopimuksissa, annettavissa kertomuksissa ja muissa ohjelman hallinnollisissa järjestelyissä käytetään jotain yhteisön virallisista kielistä. (1) EYVL L 6, 10.1.1997, s. 25. LIITE II SLOVAKIAN TASAVALLAN RAHOITUSOSUUS KOLMANTEEN MONIVUOTISEEN (1997-2000) PIENTEN JA KESKISUURTEN YRITYSTEN (PK-YRITYSTEN) HYVÄKSI EUROOPAN UNIONISSA TOTEUTETTAVAAN OHJELMAAN 1. Slovakian tasavallan rahoitusosuus kattaa: - ohjelmista myönnettävän tuen slovakialaisten yksikköjen osallistumiselle liitteen I 1 kohdassa määriteltyihin toimintoihin, - ohjelman hallinnolliset lisäkustannukset, jotka liittyvät komission suorittamaan ohjelman hallinnointiin ja jotka aiheutuvat Slovakian tasavallan osallistumisesta ohjelmaan. 2. Slovakialaisten edunsaajien ohjelmasta saamien tukien tai muiden taloudellisten avustusten yhteenlaskettu määrä ei minään varainhoitovuonna saa olla suurempi kuin Slovakian tasavallan maksama rahoitusosuus, josta on vähennetty hallinnolliset lisäkustannukset. Jos Slovakian tasavallan Euroopan yhteisöjen yleiseen talousarvioon maksama osuus hallinnollisten lisäkustannusten vähentämisen jälkeen on suurempi kuin slovakialaisten edunsaajien ohjelmasta saamien tukien tai muiden taloudellisten avustusten yhteismäärä, komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tälläinen ylijäämä jää jäljelle ohjelman päättyessä, vastaava määrä maksetaan takaisin Slovakian tasavallalle. 3. Slovakian tasavallan vuosittainen rahoitusosuus on 288 900 ecua vuodesta 1998 alkaen. Tästä määrästä 18 900 ecua kattaa sellaiset hallinnolliset lisäkustannukset, jotka liittyvät komission suorittamaan ohjelman hallinnointiin ja jotka aiheutuvat Slovakian tasavallan osallistumisesta siihen. 4. Yhteisöjen yleiseen talousarvioon sovellettavia varainhoitoasetuksia sovelletaan erityisesti Slovakian tasavallan rahoitusosuuden hallinnointiin. Tämän päätöksen tultua voimaan ja kunkin seuraavan vuoden alussa komissio pyytää Slovakian tasavaltaa toimittamaan sen tämän päätöksen mukaisiin menoihin tarkoitettua rahoitusosuutta vastaavat varat. Rahoitusosuus ilmoitetaan ecuina, ja se maksetaan komission ecumääräiselle pankkitilille. Slovakian tasavalta maksaa osuutensa tämän päätöksen soveltamisalaan kuuluvista vuotuisista menoista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Slovakian tasavalta maksaa korkoa maksamatta olevalle määrälle eräpäivästä alkaen. Korkona käytetään eräpäivän kuukautena voimassa olevaa Euroopan raha-asiain yhteistyörahaston ecumääräisiin toimiinsa soveltamaa korkoa 1,5 prosenttiyksiköllä korotettuna. 5. Slovakian tasavalta maksaa 3 kohdassa tarkoitetut hallinnolliset lisäkustannukset kansallisesta talousarviostaan. 6. Slovakian tasavalta maksaa 50 prosenttia ohjelmaan osallistumisestaan aiheutuvista jäljellä olevista kustannuksista kansallisesta talousarviostaan. Loput 50 prosenttia maksetaan Slovakian tasavallalle vuosittain Phare-ohjelmasta myönnetyistä varoista, jollei Phare-ohjelman säännöllisistä ohjelmointimenettelyistä muuta johdu.